Ondersoek oor sterftes by Kusasalethu-mynArgieffoto Mosebenzi Zwane, minister van minerale hulpbronne, het opdrag gegee dat geen steen onaangeraak sal word nie om die oorsaak van die ongeluk te bepaal wat gelei het tot vyf sterftes by Harmony Gold se Kusasalethu-myn in Carletonville. “Dit moet ŉ omkeerpunt wees wat ongelukke en sterftes by ons myne betref,” het Zwane gesê. “Die ondersoek oor die grondstorting het begin en ŉ in-loco-inspeksie word dadelik gedoen.” Vyf myners is dood en die liggame van die laaste twee myners is eers Donderdag na die oppervlak gebring, byna ŉ week ná die ongeluk. Die minister het glo met die familielede van die oorledenes vergader, wat tans berading ontvang. “Ons betuig ons meegevoel aan die families, vriende en kollegas van die oorledenes.” Lees alle vorige berigte oor die Kusasalethu-myn op Maroela Media.